กรณีศึกษา HQ TRIVIA สตาร์ตอัปโตระเบิด ล้มละลายใน 3 ปี
HQ Trivia เป็นแอปพลิเคชันเกมชิงรางวัลที่เติบโตแบบก้าวกระโดด  HQ Trivia เปิดให้ดาวน์โหลดครั้งแรกปลายปี 2017 ผ่านไปปีเดียว แอปพลิเคชันนี้ถูกดาวน์โหลดไปกว่า 13 ล้านครั้ง
19 ก.พ. 2563

กรณีศึกษา HQ TRIVIA สตาร์ตอัปโตระเบิด ล้มละลายใน 3 ปี /โดย ลงทุนแมน
HQ Trivia เป็นแอปพลิเคชันเกมชิงรางวัลที่เติบโตแบบก้าวกระโดด
HQ Trivia เปิดให้ดาวน์โหลดครั้งแรกปลายปี 2017
ผ่านไปปีเดียว แอปพลิเคชันนี้ถูกดาวน์โหลดไปกว่า 13 ล้านครั้ง
อย่างไรก็ตาม HQ Trivia กลับประกาศยุติการให้บริการ
พร้อมทั้งไล่พนักงานออกทั้งหมด 25 คนเมื่อไม่กี่วันที่ผ่านมา
แล้วมันเกิดอะไรขึ้น? ลงทุนแมนจะเล่าให้ฟัง
╔═══════════╗
Blockdit ที่สุดของแอปมีสาระ
╚═══════════╝
HQ Trivia เป็นแอปพลิเคชันเกมโชว์ที่ทำให้ผู้ใช้งานสมาร์ตโฟน สามารถเข้าไปร่วมสนุกชิงเงินรางวัลจากเกมโชว์
แอปพลิเคชันสามารถดาวน์โหลดได้ฟรี
ผู้เล่นสามารถร่วมสนุกชิงเงินรางวัลได้วันละ 2 รอบ
หากตอบคำถามถูกหมดทั้ง 12 ข้อ ก็จะได้รับรางวัล
ซึ่งทางผู้พัฒนา ก็จะประกาศเงินรางวัลแต่ละรอบเอาไว้ก่อนเกมจะเริ่ม 
ถ้ามีผู้ชนะหลายคน เงินรางวัลก็จะถูกหารตามจำนวน และจ่ายให้กับผู้ชนะทุกคน
ทั้งหมดนี้เป็นแม่เหล็กสำคัญ ที่ทำให้ยอดดาวน์โหลดแอปพลิเคชันพุ่งสูงถึงระดับ 13 ล้านครั้งภายใน 1 ปี จนติดอันดับ 1 ใน 10 แอปพลิเคชันเกมที่มียอดดาวน์โหลดสูงสุดบน App Store
นอกจากนี้ HQ Trivia ก็ไม่พลาดที่จะเชิญแบรนด์ดังและแขกรับเชิญพิเศษ เช่น The Rock หรือ Dwayne Johnson เพื่อดึงผู้ใช้งานให้มากขึ้น
เรามาดูสถิติคนเล่นต่อรอบบน HQ Trivia
รอบ Nike จำนวน 1.7 ล้านคน
รอบ The Rock จำนวน 2.2 ล้านคน
โดยรอบสถิติสูงสุดที่ทำได้ สูงถึง 2.4 ล้านคน
เมื่อผู้ใช้งานเข้ามาใช้งานมากขึ้น
โมเดลรายรับที่บริษัทสร้างไว้คือ โฆษณา ก็โตระเบิดตามไปด้วย
ปี 2018 คาดการณ์กันว่า HQ Trivia โกยรายได้โฆษณาไปกว่า 300 ล้านบาท..
จากการเติบโตระเบิดของ HQ 
ทำให้ Facebook ไม่พลาดที่จะเอาบ้าง
Facebook จับมือกับบริษัท Fremantle เพื่อเปิดรายการสดชิงรางวัล 
ชื่อว่า Confetti ซึ่งในประเทศไทย เวิร์คพอยท์ได้สิทธิ์การบริหารไปครอง
และในประเทศก็ยังมีอีกแอปพลิเคชันชื่อ Panya ที่เข้ามาให้บริการ
ทั้ง 3 เกมโชว์แจกเงินรางวัลและมียอดการเข้าใช้งานโตระเบิดเหมือนกันในช่วงแรก
อย่างไรก็ตาม ผลลัพธ์จากไอเดียนี้ได้เดินทางมายังจุดจบอย่างรวดเร็ว 
ซึ่งจุดจบสำหรับ HQ Trivia และ Panya รุนแรงถึงขั้นต้องปิดตัวไป
แล้วมันเพราะอะไร?
จริงอยู่ว่าเงินรางวัลเป็นแม่เหล็กดึงดูดผู้ใช้งานที่สามารถเร่งการเติบโตได้แบบก้าวกระโดด
อย่างไรก็ตาม HQ Trivia เปิดให้เล่น 2 รอบในช่วงเวลากลางวันและกลางคืน แจกเงินรางวัลเฉลี่ยวันละ 230,000 บาทต่อวัน
ในขณะที่บางเทศกาลที่มีรางวัลพิเศษ เงินรางวัลสูงสุดพุ่งสูงถึง 10,000,000 บาท ต่อรอบ..
เงินรางวัลทั้งหมดนี้กลายมาเป็นความเสี่ยงที่ชื่อว่า “ต้นทุนคงที่”
ไม่ว่าคนจะเล่นมาก เล่นน้อย 
ดาวน์โหลดแอป หรือ ลบแอป 
HQ Trivia ต้องจ่ายเงินออกจากบริษัท ทุกวัน..
โมเดลธุรกิจแบบนี้ ไม่ต่างอะไรจากธุรกิจสายการบิน
ที่ต้องมีต้นทุนน้ำมันทุกเที่ยวบิน ไม่ว่าจะมีผู้โดยสารเต็มลำ หรือมีเพียงครึ่งลำ
ซึ่งเงินรางวัลเหล่านี้ ยังไม่รวมถึงค่าใช้จ่ายในการจ้างพนักงาน ค่าใช้จ่ายการวิจัยพัฒนา
โดยเงินที่ HQ Trivia นำมาจ่ายเป็นเงินรางวัลก็มาจากบริษัทผู้ให้เงินระดมทุน
ซึ่งถ้าบริษัทหารายได้จากโฆษณามาได้ไม่มากพอ
บริษัทนั้นก็จะขาดสภาพคล่องในที่สุด
ซึ่งการประกาศล้มละลายล่าสุด
เหตุผลสำคัญก็คือ นักลงทุนตัดสินใจไม่ให้เงินสนับสนุน HQ Trivia อีกต่อไป
แล้วมีเหตุผลอะไรทำให้นักลงทุนเปลี่ยนใจ?
เหตุผลก็เพราะว่า.. 
จำนวนผู้ใช้งานลดลง
จำนวนยอดดาวน์โหลดลดลง
ส่วนหนึ่งทางบริษัทระบุว่ามาจากผู้ใช้งานกลุ่มหนึ่งที่ทำการโกงระบบ 
ทำให้ผู้เล่นคนอื่นเสียผลประโยชน์ จึงทำให้ผู้เล่นหายไป
อีกส่วนก็คือ ความฉาบฉวยตามเงินรางวัลที่เพิ่ม ลดเป็นระยะ
ทำให้ตัวเลขจำนวนผู้ใช้งานคาดการณ์ไม่ได้
เมื่อจำนวนผู้เล่นคาดการณ์ได้ยาก
ก็ทำให้ผู้สนับสนุนรายการไม่มั่นใจ และเริ่มน้อยลงไปด้วย
ในขณะที่ บริษัทก็ยังต้องมีภาระจ่ายเงินรางวัลทุกรอบ
ในที่สุด ผู้ให้เงินทุนตัดสินใจไม่ให้เงินระดมทุนก้อนต่อไปกับ HQ Trivia
เรื่องนี้ส่งผลให้ HQ Trivia ประกาศล้มละลาย ซึ่งก่อนหน้านี้ Panya ผู้ให้บริการแอปพลิเคชันเกมโชว์ในประเทศไทยก็เผชิญปัญหาเดียวกัน..
 
เรื่องนี้ก็ถือเป็นหนึ่งบทเรียนทางธุรกิจที่ไม่ควรมองข้าม
 
หากเราต้องการอัดฉีดเงินจำนวนมากเพื่อดึงผู้ใช้งาน เราก็ต้องมั่นใจได้ว่าเงินที่จ่ายไปเป็นการลงทุนระยะยาว ไม่ใช่สิ่งชั่วคราวที่มาแล้วก็ไป
 
อีกเรื่องก็คือ การวางแผนสภาพคล่องให้ดี ยิ่งเป็นบริษัทสตาร์ตอัปที่เอาเงินคนอื่นมาสร้างธุรกิจ
 
นอกจากสภาพคล่องแล้ว เราก็ยิ่งต้องมีความรับผิดชอบต่อเงินที่ได้มาเป็นหลายเท่าตัว อย่าทำให้เงินที่ได้รับมากลายเป็นสิ่งสูญเปล่า
ปิดท้ายด้วยข้อมูลที่น่าสนใจ
HQ Trivia หลังจากรู้ว่านักลงทุนเปลี่ยนใจจะไม่ระดมทุนให้อีกต่อไป 
ก็ได้จัดเกมชิงรางวัลรอบสุดท้ายทิ้งทวนโดยมีเงินรางวัลรวม 5 ดอลลาร์สหรัฐ
ซึ่งก็ได้แจกจ่ายให้คนดู 523 คนในรอบนั้น เฉลี่ยแล้วแต่ละคนได้รับเงินคนละ 1 เซนต์ หรือ ประมาณ 30 สตางค์..
----------------------
Blockdit ที่สุดของแอปมีสาระ
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-